वीपी कोईराला स्वास्थ्य विज्ञान प्रतिष्ठानमा भएको भ्रष्टाचार छानविन गरी दोषी माथि कारवाहीको माग गर्दै धरानमा हस्ताक्षर अभियान शुरु गरिएको छ । स्थानीय धरान एक्सन ग्रुपले वीपी प्रतिष्ठानको सेवा सुविधा बृद्धि र भ्रष्टाचारी पदाधिकारीलाई कारवाहीको माग गर्दै धरानको भानुचौकमा हस्ताक्षर अभियान शुरु गरेको हो ।
हिजो शनिबारबाट शुरु भएको हस्ताक्षर अभियानमा अहिलेसम्म सात हजार बढि धरानबासीले हस्ताक्षर गरेको धरान एक्सन ग्रुपका अध्यक्ष सचित शर्माले बताए । हस्ताक्षर अभियानमा स्थानीय बद्धिजिवी, राजनीतिक दलका प्रतिनिधि, ट्राफिक प्रहरी, धरान उपमहानगरपालिकाका नगर प्रहरी देखि सरोकारवालाले समेत ऐक्यबद्धता जनाउनेक्रम बढ्दो छ ।
हिजोबाट शुरु गरिएको अभियानमा आज केहि स्थानीय जनप्रतिनिधि र राजनीतिक दलका केन्द्रिय स्तरका नेता कार्यकर्ताहरुले समेत समर्थन गरेका छन् । उनीहरुले प्रतिष्ठान देशकै गहना भएकोले यसको संरक्षण हुनुपर्ने भन्दै भ्रष्टाचारीलाई कारवाहीको माग गरे ।
प्रतिष्ठानमा राजनीतिक नियुक्ति लिएर आएका उपकुलपति र अस्पताल निर्देशकले प्रतिष्ठानमा ब्रम्हलूट मच्चाएका छन् । प्रतिष्ठानमा हुने विभिन्न औषधि उपकरण खरिद र भवन निर्माणमा सार्वजनिक नियमावलीलाई समेत मिचेर पदाधिकारीहरुले प्रतिष्ठान र नेपाल सरकारको बजेटमा ब्रम्हलूट गरेको भन्दै अख्तियार दुरुपयोग अनुसन्धान भईरहँदा एक्सन धरान ग्रुपले समेत दवाब दिनका लागि हस्ताक्षर अभियान शुरु गरेको हो ।
धरान एक्सन ग्रुपले हस्ताक्षर अभियान केहि दिनसम्म चलिरहने बताएको छ । ‘हामीलाई धरानका विभिन्न वडा, इटहरी, धनकुटा, भेडेटार लगायतबाट समेत यो अभियान सञ्चालन गर्न आग्रह गरेका छन् । भोलीसम्म भानुचोकमा अभियान रहन्छ, त्यसपछि विभिन्न स्थानमा सञ्चालन गरिन्छ ।’ अध्यक्ष शर्माले मकालु खबरसँग भने ।
उनले वीपी प्रतिष्ठानमा भईरहेको भ्रष्टाचारमा धरानबासीले टुलुटुलु हेरेर बस्न नसक्ने भन्दै ‘अहिले नै भ्रष्टाचारको अन्त्य नहुने होभने, प्रतिष्ठान धरासायी हुन्छ ।’ उनले भने ।
शर्माले विगतमा आफुहरुले प्रतिष्ठानका उपकुलपति डा. राजकुमार रौनियारलाई समेत तत्काल प्रतिष्ठानको सेवा सुविधा बढाउन र भ्रष्टाचारको अन्त्य गर्न ज्ञापनपत्र बुझाएकोमा कुनै सुधार नभएको जिकिर गरे । ‘हामीले आजभन्दा ८ महिना अघि नै प्रतिष्ठानमा यो–यो सेवा विस्तार गरी अनियमितताको विष्पक्ष छानविन हुनुप-यो भनेर ज्ञापनपत्र दिएका थियौं, त्यसपछि सुधार हुनुको सट्टा उल्टै झन विगार्ने काम भयो ।’ उनले भने ।
साथै शर्माले संकलन गरिएको हस्ताक्षर प्रतिष्ठानका उपकूलपतिलाई देखाएर सहकूलपति स्वास्थ्य राज्यमन्त्रीलाई बुझाईने बताए । ‘यो हस्ताक्षर उपकुलपतिलाई देखाएर प्रतिष्ठानका सहकूलपति तथा स्वास्थ्य मन्त्रीलाई बुझाउने योजना छ ।’–‘हस्ताक्षर अभियानबाट कुनै सुधार नभए आफुहरु चरणबद्ध रुपमा स्थानीय दलहरुको सहकार्य र समर्थनमा अन्य कार्यक्रम घोषणा गर्नेछौं ।’ उनले भने ।
पछिल्लो समय प्रतिष्ठानले खरिद गर्न लागेको एमआरआई उपकरण खरिद, नेपाल सरकारको बजेटबाट निर्माण हुन लागेको अंकोलोजी र कार्डियोलोजी भवन निर्माणमा चरम भ्रष्टाचार भएको भन्दै अख्तियार दुरुपयोग अनुसन्धान आयोगमा उजुरी परेको थियो । सो उजुरी उपर अख्तियारले छानविन गर्दै रहेको अवस्थामा प्रतिष्ठानका उपकूलपतिले गत चैत्र तेस्रो साता एमअआरआई उपकरण खरिद गर्ने निर्णय रद्द गरेका थिए ।
उपकरण खरिदका लागि एलसी समेत खोलेको अवस्थामा उपकुलपतिले आफ्नै स्वविवेक प्रयोग गर्दै टेण्डर रद्द गरेकोमा भ्रष्टाचारको आशंका झन उब्जिएको थियो